Thore Skogman

**Elof Lars Thore Skogman**, kjent som **Thore Skogman**, (født 9. mars 1931 i Hallstahammar, død 9. desember 2007 i Gävle) var en svensk sanger, komponist, tekstforfatter, skuespiller og musiker. Han var en av Sveriges mest populære sangere, og var også godt kjent og populær i Norge.

## Biografi
Thore Skogman var sønn av reparatør Elof Skogman og Inez Skogman, født Karlsson. Før sangkarrieren var han regnskapsmedarbeider på Bultfabriken i Halstahammar 1945–55 og assisterende salgssjef hos AB John H Ericsson i Västerås 1955-58. Han var ansatt i reklameavdelingen hos plateselskapet Cupol i Stockholm 1958-61 og hos Bonniers Folkbibliotek 1961-62. Han var frilans sanger fra 1961.

Skogman debuterte på scenen i en amatørrevy i Hallstahammars folkpark i 1950, der han framførte sin første sang *Hemlängtan*, som senere ble omdøpt til *Ensam jag är* og som ble en av hans største platesuksesser. Han sendte inn visene sine til forskjellige plateselskaper og forlag i Stockholmsområdet, og hans sang *Älgjakten* ble i 1953 gjort på plate av Kvartetten Synkopen.

Senere fikk han kontrakt med Southern Music, som i 1955 ga ut Skogmans første plate, *Man måste vara om sej och kring sej* / *Maskerad*. Samme året deltok han i radioprogrammet *På styva linan* sammen med kusinen May-Lis. I 1958 slo Skogman seg ned i Stockholm og begynte å arbeide med PR for plateselskapet Cupol, samtidig som han tok hånd om en del innspillinger med den kjente trekkspillvirtuosen og låtskriveren Carl «Calle» Jularbo.

Etter at han deltok i radioprogramserien *[[Frukostklubben]]* skjøt karrieren for alvor fart. I 1959 kom *Storfiskarvalsen* og *Penninggaloppen*, som økte populariteten hans enda mer. Sistnevnte sang var hans versjon av norske Vidar Sandbecks *Pengegaloppen*, som ble tilsvarende populær i Norge.

I mange år turnerte Thore Skogman i folkeparkene, ofte sammen med trekkspillakkompagnatøren Carl-Einar Schierman. Han skrev jevnlig nye viser, ikke bare for seg selv, men også for andre artister. Lily Berglund og Inger Jacobsen (i norsk versjon) sang inn *Fröken Johansson och jag*, Siw Malmkvist gjorde *Bergsprängartango* og Sven Ingvars fikk *[[Fröken Fräken]]* og *Min gitarr*. Lasse Lönndahl sang *Twist till menuett* i Melodifestivalen 1963. Laila Westersund fikk to humoristiske låter, *Jag heter Vivan* og *Örsprånget från Harsprånget*. Norske Jan Høiland spilte i 1968 inn *Tiotusen röda rosor*, som havnet på Svensktoppen og ble både Høilands mest kjente og en av Skogmans mest populære sanger.

På 1960-tallet spilte Thore Skogman i fire langfilmer. *Tre dar i buren* og *Tre dar på luffen* kom henholdsvis i 1963 og 1964. I begge filmene spilte han mot blant annet Anita Lindblom. I 1965 kom *Pang i bygget*, der han og Lill-Babs sang *Pop opp i topp*, ei låt som popgruppa Dag Vag også spilte inn i 1982. I 1967 kom filmen *En sån strålande dag*.

Skogman var ofte på radio og TV på 1960-tallet. Han var programleder for radioprogrammene *Det ska vi fira* og *Thores trekvart* (med Julia Caesar og Robert Broberg). Foran Sveriges omlegging til høyrekjøring i 1967 laget han TV-programmet *Onkel Thores stuga*. Sammen med Eva Bysing satte han i 1972 opp et bejublet kroshow på Berns i Stockholm, et show som også ble spilt på Kronprinsen i Malmö. I 1979 havnet han i operettenes fortryllende verden, og spilte Sigismund i *Vita Hästen* (*[[Sommer i Tyrol]]*) på Säffleoperan.

Året etter spilte han Paris i *Sköna Helena* (*Den skjønne Helena*) på samme scene. Han spilte rollen som Bonni i *[[Czardasfyrstinnen|Czardasfurstinnan]]* (*Czardasfyrstinnen*) på Oscarsteatern i Stockholm i 1981. For Säffleoperan skrev han «musipretten» *Kriga för kärleken*, som handlet om 91:an Karlsson. På 1990-tallet spilte han flere somre folkelystspillet *På Kalle Västmans veranda* sammen med Berith Bohm og Eva Bysing. I 1996 var det premiere for Skogmans musikal *Guldhatten* på Säffleoperan med Monica Silverstrand og Laila Westersund i hovedrollene.

Thore Skogman ble forbundet med sangbar trekkspillmusikk, men musikken hans spente over mange forskjellige stilarter. I senere år skrev han for eksempel klassisk musikk for piano og fiolin. Som sanger opptrådte han også i de mest skiftende sammenhenger. Blant annet gjorde han kirkekonserter og sang på rockeklubber.

I STIMs (tilsvarende TONO i Sverige) verksregister står Thore Skogman som opphavsmann til 1023 låter, hvilket er rekord. 22 av låtene hans har vært på Svensktoppen, 11 av dem med ham selv som sanger.

Skogman var ikke bare sangforfatter, han ga også ut bøker. *Samlade tankar på pränt* kom i 1981, og seks år etter ga han ut ei bok med limericker, *Rim utan reson*, og dessuten sangboka *Sjung med Skogman*. I 1997 kom notealbumet *Öppna ditt hjärta*, som inneholdt flere av hans komposisjoner, og i 2000 ga han ut *Thore - i rimighetens namn*. Et museum over Thore Skogman, *Thore-stugan*, finnes i Årjäng kommune. Det inneholder sceneklærne hans, bilder og avisutklipp.

I begynnelsen av desember 2007 brakk Thore Skogman beinet og ble lagt inn på sykehus i Gävle. Han fikk slag og døde 9. desember.

## Skogman i Norge
Thore Skogman var kjent og kjær også i Norge. Flere av sangene hans ble populære også i her, han gjorde turnéer i Norge, og flere norske artister spilte inn sanger av ham med stor suksess. Jan Høilands innspilling av «Tio tusen röda rosor» er allerede nevnt. Arve Opsahl spilte inn en versjon av «Jämtgubben», på norsk kalt «Medisin, medisin med det samme». Lille Eris sang «Jeg vil ha en liten hund», med melodi av Thore Skogman og norsk tekst av L.A. Solstad (svensk tekst Kicki Oscarsson). Thore Skogman deltok på fire *Refrenget*-plater sammen med Inger Jacobsen mellom 1967 og 1977. Han laget også to LP-er og skrev flere sanger sammen med Jan Borseths orkester.

I tillegg til dette spilte Thore Skogman inn flere av Vidar Sandbecks viser i svensk versjon, deriblant «Penninggaloppen» («Pengegaloppen»), som ble en av Skogmans første store slagere i 1959. I 1976 ga han ut plate på norsk, *Svenske Skogman med norsk tunge*.

## Diskografi (utvalg)
**Album**
* 1959 – *Fullträffar*
* 1963 – *2 Sidor Thore Skogman*
* 1964 - *12 x Thore Skogman*
* 1965 – *Thore Skogman i skivspåret*
* 1966 - *Jag sjunger på svenska*
* 1967 - *Sex Melodier Ur Sol-Och-Melodi-Komedin En Sån Strålande Dag*
* 1967 – *En sån strålande dag*
* 1967 – *Rött hår och glest mellan tänderna*
* 1968 – *Opp i varv*
* 1968 – *Pojken som inte kunde sjunga eller Hesa Fredrik*
* 1969 – *Hesa Fredrik tar ton*
* 1970 - *Thore Skogman*
* 1970 - *Rutigt & Randigt*
* 1970 – *Hesa Fredrik och Pelle Propeller*
* 1970 – *The Old Skogman*
* 1971 - *Thore Skogman*
* 1971 – *Dans på Skogmans loge* (med Bröderna Lindqvist)
* 1971 – *Clara Mä Tåa* (med Clara Johansson)
* 1972 – *Eva Bysing och Thore Skogman på Berns*
* 1973 – *Led milda ljus*
* 1973 – *Det glada Liseberg*
* 1973 - *Led milda ljus med Thore Skogman i kyrkan*
* 1975 – *Det ska gå med musik*
* 1976 – *Svenske Skogman med norsk tunge*
* 1980 – *Lätt operett*
* 1985 – *Skogmans jul*
* 1991 – *En evig sång*
* 1997 – *Hård-Rock med Thore Skogman* (ommastret og nyutgitt som *Thore Goes Metal* i 2008)
* 2001 – *Ljudblommor*
* 2008 – *Thore Goes Metal*

**Kjente sanger (utvalg)**
* «Bergsprängartango» er en sang av Thore Skogman som han spilte inn 1966. Mest populær var Siw Malmkvists versjon som havnet på Svensktoppen.
* «Dra ända in i Hälsingland» ble spilt utgitt av Skogman i oktober 1962 og lå på Svensktoppen i 2 uker, som nummer 2 og nummer 5.
* «Ett brev betyder så mycket» skrevet av Skogman og utgitt først av Göingeflickorna i oktober 1964. Skogmans versjon ble utgitt på singel i 1965. Sangen er også med på Vikingarnas album *[[Kramgoa låtar 1999]]*.
* «Fröken Fräken» ble spilt inn av Skogman 10. november 1963. Sven-Ingvars spilte inn en versjon på singel i 1964. Den ble en storselger, og den lå på Svensktoppen i 6 uker i perioden 21. november 1964 - 9. januar 1965, der den blant annet nådde førsteplassen. Sangen lå på VG-lista i Norge i 19 uker og toppet lista i 8 uker.
* «Min gitarr» som ble innspilt av Sven-Ingvars og ble deres signaturmelodi og største hit noensinne.
* «Pop opp i topp» med tekst og melodi av Skogman, er en sang opprinnelig ble innspilt som en duett med Thore Skogman og Lill-Babs og var med i filmen *Pang i bygget* fra 1965.
* «Surströmmingspolkan» er skrevet av Thore Skogman og har blitt en klassiker. Skogman spilte inn låten som kom ut første gang i august 1964. Den har siden blitt gitt ut en rekke ganger gånger og har blitt i riksdekkende radio til langt opp på 2000-tallet.
* «Tiotusen röda rosor» ble skrevet av Skogman og innspilt og utgitt første gangen av Jan Høiland på singel i 1967. Sangen ble en hit som lå på Svensktoppen i seks uker i perioden 17. mars til 21. april 1968, og klatret helt til topps som nummer 1. Låten ble også innspilt og utgitt av dansebandet Curt Haagers (1983), Vikingarna i 1988 og av Black Ingvars (på albumet *Earcandy Six*.

## Filmografi
* 1963 – *[[Tre dar i buren]]*
* 1964 – *[[Tre dar på luffen]]*
* 1965 – *[[Pang i bygget]]*
* 1967 – *[[Hemma hos Thore]]*
* 1967 – *[[En sån strålande dag]]*
* 1968 – *[[Mannen som ikke kunne le]]*

## Filmmusikk (utvalg)
* 1963 – *Tre dar i buren*
* 1964 – *Tre dar på luffen* 
* 1965 – *Pang i bygget* 
* 1967 – *En sån strålande dag*
* 1977 – *91:an och generalernas fnatt*
* 2001 – *Rundt om Rundrejsen 2001* 
* 2001 – *Linie 3 – Rundrejsen 2001* 

## Kjente Skogman-låter
* "Ensam jag är" (innspilt og utgitt av Thore Skogman med Håkan Elmquists Orkester 1964 og med dansebandet Simons 1996)
* «Surströmmingspolkan» (innspilt første gang av Thore Skogman august 1964)
* «Tiotusen röda rosor» (utgitt på singel med Jan Höiland 1967. Senere utgitt av dansebandet Curt Haagers 1983, av Vikingarna 1988 og av Black Ingvars 1995)
* «Du är en riktig klippare du» (B-siden av «Dra ända in i Hälsingland» 1962)
* «Dra ända in i Hälsingland» (singel 1962, akkompagnert av  Arvid Sundins Orkester)
* "«Storfiskarvalsen» (utgitt 1959)
* «Pop opp i topp» (var med i filmen *Pang i bygget* fra 1965 der Skogman sang sammen med Lill-Babs)
* «Fröken Fräken» (utgitt på singel av Sven-Ingvars 1964. Sangen er også utgitt på dansk, finsk, norsk, fransk, engelsk, islandsk og nederlandsk)
* «Twist till menuett» (utgitt med Lars Lönndahl 1963)
* «Kalle Västman från Västmanland»
* «Min soliga dag»
* «Tänk om jag kunde spela dragspel som Calle Jularbo»
* «Gammal kärlek rostar aldrig»
* «Skinnrock från Malung»
* "«Rött hår och glest mellan tänderna» (utgitt som singel og EP 1967)
* «Plättlaggen»
* «Även bland törnen finns det rosor»
* «Jag vill ha rökt gök med lök» (fra 1963)

## Bibliografi
**Bøkene om Hesa Fredrik**
* 1968 – 
* 1969 – 
* 1970 – 
**Andre bøker**
* 1969 – 
* 1981 – 
* 1987 – 

## Referanser


## Eksterne lenker
* 
* 
* 
*  STIM: Biografi
*  Swedenguide.org: Intervju med Thore Skogman (video)